༢༠༡༦་ལོར་རྒྱ་གར་གྱིས་བལ་ཡུལ་ལ་སྐྱེལ་འདྲེན་བཀག་ནས་སྣུམ་དང་སྨན་སོགས་ཀྱི་དཀའ་ངལ་ཆེན་པོ་འཕྲད་པས་བལ་ཡུལ་གྱི་སྲིད་བློན་རྒྱ་ནག་ལ་ཕེབས་ནས་སྐྱེལ་འདྲེན་གྱི་ཐབས་ལམ་གསར་པ་ཞིག་བཙལ་འགོ་ཚུགས།རྒྱ་ནག་གི་མཚོ་ཁ་བཞི་དང་སྐམ་སའི་ས་ཚུགས་བཞི་བལ་ཡུལ་ལ་སྒོ་ཕྱེ་པ་ནི་བལ་ཡུལ་གཞུང་ལ་མཚོན་ན་རྒྱལ་ཁ་ཆེན་པོ་ཞིག་ཡིན་རུང་དོན་དངོས་ལ་བལ་ཡུལ་གྱི་ཚོང་ཟོག་བརྒྱ་ཆ་༧༠་ལྷག་རྒྱ་གར་བརྒྱུད་ནས་སྐྱེལ་འདྲེན་བྱ་དགོས།བལ་ཡུལ་ནས་རྒྱ་གར་གྱི་མཚོ་ཁ་བར་དུ་རྒྱང་ཁད་སྤྱི་ལེ་༡༢༠༠་ལས་མེད་ཀྱང་བལ་ཡུལ་ནས་རྒྱ་ནག་གི་མཚོ་ཁ་ཐག་ཉེ་ཤོས་བར་དུ་རྒྱང་ཁད་སྤྱི་ལེ་༣༥༠༠་ཡོད་པས་རྒྱ་ནག་གི་མཚོ་ཁ་དེ་ཚོས་བལ་ཡུལ་ལ་རྒྱ་གར་གྱི་མཚོ་ཁ་ཁག་གི་ཚབ་དོད་གཏན་ནས་ཡོང་མི་སྲིད།ཡིན་ནའང་ད་ནས་རྒྱ་གར་གྱིས་དུས་ཚོད་ངེས་མེད་དང་རང་སྣང་གང་དྲན་གྱི་སྒོ་ནས་བལ་ཡུལ་ལ་དངོས་ཟོག་སྐྱེལ་འདྲེན་བྱེད་མི་ཆོག་ཅེས་མཚོ་ལམ་བཀག་ཚེ།བལ་ཡུལ་སྔར་བཞིན་འུ་ཐུག་ཐབས་ཟད་ཀྱི་གནས་སུ་ལྷུང་མི་དགོས་པར་རྒྱ་ནག་གི་མཚོ་ཁ་ཁག་དང་སྐམ་སའི་འབབ་ཚུགས་ཁག་བརྒྱུད་ནས་དངོས་ཟོག་སྐྱེལ་འདྲེན་བྱེད་ཆོག་པའི་གདམ་ཀ་གསར་པ་ཞིག་རྙེད་དོ།།